# 12 Angry Men (film)

12 Angry Men (12 Den Droug enne e brezhoneg) zo ur film saoznek, sevenet e gwenn ha du gant ar filmaozour stadunanat Sidney Lumet e 1957.
Kentañ film savet gant Lumet evit ar sinema e oa, deuet e-maez a-raok Stage Struck (miz Ebrel 1958).

## Fichenn deknikel

* Doare : Drama,
* Skoazeller-sevener : Donald Kranze,
* Senario : Reginald Rose, azasaet diwar e bezh-c'hoari 12 Angry Men savet evit ar skinwel (miz Gwengolo 1954),
* Kevredad produiñ : Orion-Nova Productions,
* Produourien : Henry Fonda ha Reginald Rose,
* Kevredad dasparzhañ : United Artists,
* Rener ar skeudenniñ : Boris Kaufman,
* Ijinour ar son : James A. Gleason,
* Aozer ar sonerezh orin : Kenyon Hopkins,
* Farder : Herman Buchman,
* Frammer : Carl Lerner,
* Skriptourez : Faith Elliott,
* Prantad filmañ : adalek ar 25 a viz Mezheven 1956,
* Lec'hioù filmañ : New York County Courthouse ha studioioù Fox Movietone e New York,
* Deiziadoù dont e-maez : 10 a viz Ebrel (Los Angeles (Kalifornia)), 13 a viz Ebrel 1957 (New York),
* Padelezh : 96'.

## An danvez

En un tu bennak e Stadoù-Unanet Amerika. Tamallet eo ur paotr yaouank da vezañ lazhet e dad a daolioù kontell en e ranndi ha fiziet en ur juri a zaouzek den e varn. Da-heul ar votadeg kentañ e tiskouez an toued niverenn 8, tisavour diouzh e vicher, kaout douetañs diouzh kablusted an tamallad yaouank. Ma van e-unan-penn rak an douidi all a glask ober dezhañ cheñch e veno evit ma vo kemeret an diviz mat a-unvouezh, evel m'eo dleet. Padal, dre forzh arguziñ ouzh an testeni-mañ-testeni ha lakaat war wel diwirheñvelded ar brouenn-mañ-prouenn e teu a-benn an eizhvet toued da cheñch penn d'ar vazh o kendrec'hiñ e gendouidi, an eil war-lerc'h egile. M'eo didamallet ar paotr yaouank a-barzh fin ar gont, goude eurvezhioù a dabutoù lakaet garv ha faezhus abalamour d'an amzer douforek o ren e-barzh ar sal kement hag er-maez anezhi. Echuiñ a ra ar film pa guita an douidi al lez-varn : torret eo d'ar glav arnevek ha ne oar ket Yann Arvester ha kablus e oa ar paotr yaouank pe get...

## Roll ar gomedianed

* Henry Fonda : an eizhvet toued,
* Lee J. Cobb : an trivet toued,
* E.G. Marshall : ar pevarvet toued,
* Jack Warden : ar seizhvet toued,
* Martin Balsam : ar c'hentañ toued,
* Ed Begley : an dekvet toued,
* John Fiedler : an eil toued,
* Jack Klugman : ar pempvet toued,
* Edward Binns : ar c'hwec'hvet toued,
* Joseph Sweeney : an navvet toued,
* George Voskovec : an unnekvet toued (horolajer diouzh e vicher),
* Robert Webber : an daouzekvet toued (bruder diouzh e vicher),
* Rudy Bond : ar aotrou barner,
* James Kelly : ar gward,
* Billy Nelson : ar grefier,
* John Savoca : an tamallad,
* Walter Stocker : an den o c'hortoz ar bignerez.
N'eo nemet e dibenn ar film e vez roet da Yann Arvester da anavezout anv-familh daou eus an douidi pa gimiad an eil diouzh egile : an aotrou Davis (8vet toued) hag an aotrou MacCardle (9vet toued), da lâret eo an daou zen kentañ o devoa dibabet didamall ar paotr yaouank en abeg d'o douetañsoù.
Skrivañ a c'heller ez eo pouezus-kenañ ar roll a zalc'h Henry Fonda er film dre ma teu a-benn e dudenn da gendrec'hiñ an douidi all d'e savboent a-barzh fin ar gont. Fentus eo stadañ en devoa c'hoariet Fonda roll un den tamallet e gaou e The Wrong Man (deuet e-maez e miz Kerzu 1956) gant Alfred Hitchcock...

## Goproù

Oskar ebet gant 12 Angry Men rak rastellet e voe prizioù Akademiezh Arzoù ha Skiantoù ar Fiñvskeudenniñ gant ur film all, The Bridge on the River Kwai, e miz Meurzh 1958.
Tapout a reas Arzh Aour (Goldener Bär en alamaneg) ar gwellañ film hir da-geñver Internationale Filmfestspiele Berlin en hañv 1957 koulskoude.

## Liammoù diavaez

* 12 Angry Men war Internet Movie Database

## Notennoù ha daveennoù

* ↑ Dougen a ra ur film all an hevelep titl, bet sevenet evit ar skinwel gant William Friedkin e 1997.